የአሜሪካ የውጭ ጉዳይ ሚኒስቴር ኢትዮጵያ የሐሳብ ነፃነትን ታፍናለች ሲል ወቀሰ
የአሜሪካ የውጭ ጉዳይ ሚኒስቴር ለ39ኛ ጊዜ ባወጣው የሰብዓዊ መብት ሪፖርት ኢትዮጵያ ጋዜጠኞችን፣ ጦማሪያንንና ተቃዋሚዎችን በማሰርና በማንገላታት ሐሳብን በነፃነት የመግለጽና የሲቪል ማኅበረሰብ ግንባታ ላይ ጫና እየፈጠረች ነው ሲል ወቀሰ፡፡የሚኒስቴሩ እ.ኤ.አ. የ2014 ሪፖርት ሐሳብን በነፃነት ከመግለጽ መብት በተጨማሪ የመደራጀት፣ የእስረኞች፣ ፍትሕ የማግኘት፣ የነፃነት፣ የመንቀሳቀስ፣ የሃይማኖትና የመሳሰሉት መሠረታዊ መብቶች በዓመቱ መጣሳቸውን አመልክቷል፡፡ በእነዚህ መሠረታዊ የመብት ጥሰቶች ተሳታፊ የሆኑ የመንግሥት የሥራ ኃላፊዎችም ተጠያቂ የሚሆኑበት ሥርዓት አለመዘርጋቱን እንደ ችግር ጠቅሷል፡፡ ፖሊስና የደኅንነት ኃይሎች በመላው አገሪቱ በርካታ ሕገወጥ እስሮችንና እገታዎችን መፈጸማቸው ሪፖርት መደረጉን የሚኒስቴሩ ሪፖርት ይጠቁማል፡፡ ይህ በተለይ በኢትዮጵያ ሶማሌ ክልል ተጠናክሮ መፈጸሙን ጠቅሷል፡፡ ፖሊስና የደኅንነት ኃይሎች ለሚፈጽሟቸው የሕግ ጥሰቶች ተጠያቂ የሚሆኑበት አሠራር እንደሌለም አመልክቷል፡፡ ለአብነትም በዓመቱ የአንድነት ለዴሞክራሲና ለፍትሕ ፓርቲ (አንድነት) የወጣት ሊግ ኃላፊ ዘካሪያስ የማነብርሃን (በሪፖርቱ የአዲስ አበባ ሊቀመንበር እንደሆኑ ተጠቅሷል)፣ ፓርቲው የሚያሳትመው ‘ፍኖተ ነፃነት’ ጋዜጣ ላይ የሚሠራው ነብዩ ኃይሉ በደኅንነት ኃይሎች ያለፍርድ ቤት ትዕዛዝ ታስረው ክስ ሳይመሠረትባቸው መፈታታቸውን ጠቅሷል፡፡ሐሳብን በነፃነት የመግለጽ መብትን በተመለከተ ሪፖርቱ ቢያንስ 16 ጋዜጠኞች በእስር ላይ እንዳሉ ጠቁሟል፡፡ በርካታ ጋዜጠኞች ለእስር መዳረጋቸውን፣ መከሰሳቸውንና ለስደት መጋለጣቸውንም አካቷል፡፡ መንግሥት ጋዜጠኞችንና የፖለቲካ ፓርቲ አባላትን በማሰርና በማዋከብ ሐሳባቸውን በነፃነት እንዳይገልጹ ማድረጉም ተገልጿል፡፡ በዓመቱ መንግሥት ነፃ የኅትመት ውጤቶችን መዝጋቱ የተጠቆመ ሲሆን፣ ከእነዚህም መካከል ‘እንቁ’፣ ‘ፋክት’፣ ‘አዲስ ጉዳይ’፣ ‘ሎሚ’፣ ‘ጃኖ’ እና ‘አፍሮ ታይምስ’ እንደሚገኙበት ጠቅሷል፡፡ ሪፖርቱ እነዚህ ጋዜጦችና መጽሔቶች የተከሰሱት ለብጥብጥ የሚጋብዙ ጽሑፎችን በማተምና ሕገ መንግሥታዊ ሥርዓቱን በኃይል ለመናድ ሙከራ በማድረግ ቢሆንም፣ የተጠቀሱት ጽሑፎች መንግሥትን የሚተቹ ብቻ ሆነው እንዳገኛቸው አስገንዝቧል፡፡ሰላማዊ ሠልፍ ማድረግን ጨምሮ የመደራጀት መብት በዓመቱ በተለያዩ መንገዶች መጣሱንም ሪፖርቱ አመልክቷል፡፡ በተለይ በአዲስ አበባ ከተማ ተቃዋሚ ፓርቲዎች ሰላማዊ ሠልፍ ለማድረግ ያቀረቡት ጥያቄ በተደጋጋሚ መከልከሉን አስታውሷል፡፡ የተፈቀደላቸው ተቃዋሚ ፓርቲዎችም በደኅንነት ሥጋት ቦታና ጊዜ እንዲቀይሩ መደረጉ አሳማኝ እንዳልነበረ አመልክቷል፡፡ የሰማያዊና የአንድነት ፓርቲዎችን ጨምሮ የተቃዋሚ ፓርቲዎች አባላት ከሰላማዊ ሠልፍ ጋር በተያያዘ መታሰራቸውም በሪፖርቱ ተካቷል፡፡ ስብሰባ ለማድረግ በዝግጅት ላይ የነበሩት የዓረና ፓርቲ አባላት ላይ ጥቃት መፈጸሙንና ሁለት አባላትም መታሰራቸውን ሪፖርቱ ጠቅሷል፡፡የዞን ዘጠኝ ጦማሪያንን በተመለከተም ስድስት ጦማሪያን ከዞን ዘጠኝ ጋር ግንኙነት አላቸው ተብሎ ከሦስት ነፃ ጋዜጠኞች ጋር መታሰራቸውን ሪፖርቱ አስታውሶ፣ ሁለቱ በፖሊስ ጥቃት እንደተፈጸመባቸው አስፍሯል፡፡ በቤተሰቦቻቸውና በወዳጆቻቸው እንዳይጎበኙ መከልከሉንም ገልጿል፡፡ ጦማሪያኑ በፌዴራል ከፍተኛ ፍርድ ቤት በፀረ ሽብርተኝነት አዋጁ በሽብርተኝነት ተከሰው የዋስትና መብታቸው እንዳልተከበረላቸው አመልክቷል፡፡    